題彦恢家仇池四石刻
作者：周紫芝
朝代：宋

paragraphs: 伏波南來自交趾，可笑汗牛推薏苡。
人言包裹足珠犀，誰識閑身謝簪履。
如何當年元相國，胸中飽飲貪泉水。
胡椒八百亦安用，坐此殺生真可鄙。
龍眠主簿亦兒嬉，銀鈎蠆尾搜遺奇。
三年獨有一錢在，歸來清節人皆知。
囊空安得紫絲帳，車重只餘黄絹碑。
自言所至輒寓目，窮搜屋壁翻階墀。
不嫌尤物觸時禁，恍然入手心驚疑。
君不見嶧山篆刻焚野火，磨崖萬仞高崔嵬。
何如四石横棐几，左提右挈行相隨。